往在
作者：杜甫
朝代：唐

paragraphs: 往在西京日，胡來滿彤宮。
中宵焚九廟，雲漢爲之紅。
解瓦飛十里，繐帷紛曾空。
疚心惜木主，一一灰悲風。
合昏排鐵騎，清旭散錦𩦺賊臣表逆節，相賀以成功。
是時妃嬪戮，連爲糞土叢。
當宁陷玉座，白間剝畫蟲。
不知二聖處，私泣百歲翁。
車駕既云還，楹桷歘穹崇。
故老復涕泗，祠官樹椅桐。
宏壯不如初，已見帝力雄。
前春禮郊廟，祀事親聖躬。
微軀忝近臣，景從陪羣公。
登階捧玉冊，峨冕耿金鍾。
侍祠恧先露，掖垣邇濯龍。
天子惟孝孫，五雲起九重。
鏡匳換粉黛，翠羽猶蔥朧。
前者厭羯胡，後來遭犬戎。
俎豆腐膻肉，罘罳行角弓。
安得自西極，申命空山東。
盡軀詣闕下，士庶塞關中。
主將曉逆順，元元歸始終。
一朝自罪己，萬里車書通。
鋒鏑供鋤犂，征戍聽所從。
冗官各復業，土著還力農。
君臣節儉足，朝野歡呼同。
中興似國初，繼體如太宗。
端拱納諫諍，和風日沖融。
赤墀櫻桃枝，隱映銀絲籠。
千春薦陵寢，永永垂無窮。
京都不再火，涇渭開愁容。
歸號故松柏，老去苦飄蓬。